מקרא מבואר/פרקי בסיס/ספר ויקרא/כז


פרק כז
פָּרָשַׁת הָעֲרָכִים
ה' דִּבֵּר אֶל מֹשֶׁה וְאָמַר:
דַּבֵּר אֶל בְּנֵי יִשְׂרָאֵל וְתֹאמַר לָהֶם: אִישׁ שֶׁיַּפְרִישׁ מִמָּמוֹנוֹ בְּנֶדֶר לְהָבִיא לַה' כֶּסֶף בְּשׁוֹוִי אָדָם.
שׁוֹוִי שֶׁל זָכָר מִגִּיל עֶשְׂרִים שָׁנָה וְעַד בֶּן שִׁשִּׁים שָׁנָה – הַשּׁוֹוִי הוּא כֶּסֶף בְּמִשְׁקַל חֲמִשִּׁים שֶׁקֶל בְּשֶׁקֶל הַקּוֹדֶשׁ .
וְאִם הִיא נְקֵבָה, הַשּׁוֹוִי יִהְיֶה שְׁלוֹשִׁים שֶׁקֶל .
וְאִם הוּא מִגִּיל חָמֵשׁ שָׁנִים וְעַד בֶּן עֶשְׂרִים שָׁנָה, הַשּׁוֹוִי יִהְיֶה: הַזָּכָר – עֶשְׂרִים שְׁקָלִים , וְלַנְּקֵבָה – עֲשָׂרָה שְׁקָלִים .
וְאִם מִגִּיל חוֹדֶשׁ וְעַד בֶּן חָמֵשׁ שָׁנִים, הַשּׁוֹוִי יִהְיֶה: הַזָּכָר – חֲמִשָּׁה שְׁקָלִים כֶּסֶף , וְלַנְּקֵבָה – הַשּׁוֹוִי שְׁלוֹשָׁה שְׁקָלִים כֶּסֶף .
וְאִם מִגִּיל שִׁשִּׁים שָׁנָה וָמַעְלָה: אִם זָכָר –הַשּׁוֹוִי יִהְיֶה חֲמִשָּׁה עָשָׂר שֶׁקֶל , וְלַנְּקֵבָה – עֲשָׂרָה שְׁקָלִים .
וְאִם הוּא עָנִי מִלְּהַשִּׂיג אֶת הַשּׁוֹוִי הַמָּלֵא, יַעֲמִידוּ אוֹתוֹ לִפְנֵי הַכֹּהֵן וְהַכֹּהֵן יַעֲרִיךְ אֶת יְכָלְתּוֹ, כְּפִי יְכוֹלֶת הַנּוֹדֵר כָּךְ יַעֲרִיךְ לוֹ הַכֹּהֵן לְשַׁלֵּם.
וְאִם נָדַר לָתֵת בְּהֵמָה שֶׁמַּקְרִיבִים מִמֶּנָּה קָרְבָּן לַה', כָּל מַה שֶׁיֻּקְדַּשׁ מִמֶּנָּה לַה' יִהְיֶה מֻקְדָּשׁ לְקָרְבָּן.
הוּא לֹא יִפְדֶּה אוֹתוֹ וְלֹא יַחֲלִיף אוֹתוֹ לֹא טוֹב בְּרָע וְלֹא רַע בְּטוֹב, וְאִם יַחֲלִיף בְּהֵמָה בִּבְהֵמָה, גַּם הָרִאשׁוֹנָה וְגַם זוֹ שֶׁבִּמְקוֹמָה יִהְיוּ קוֹדֶשׁ.
וְאִם יַקְדִּישׁ בְּהֵמָה טְמֵאָה שֶׁלֹּא מַקְרִיבִים מִמֶּנָּה קָרְבָּן לַה' – יַעֲמִידוּ אֶת הַבְּהֵמָה לִפְנֵי הַכֹּהֵן.
הַכֹּהֵן יַעֲרִיךְ אֶת שׁוֹוְיָהּ לְפִי מַעֲלוֹתֶיהָ וְחֶסְרוֹנוֹתֶיהָ – כְּהַעֲרָכַת הַכֹּהֵן כָּךְ יִהְיֶה מְחִירָהּ.
וְאִם הַמַּקְדִּישׁ בְּעַצְמוֹ יִפְדֶּה אוֹתָהּ, הוּא יוֹסִיף חֲמִישִׁית עַל מְחִירָהּ.
פָּרָשַׁת הַפִּדְיוֹנוֹת
וְאִם אִישׁ יַקְדִּישׁ אֶת בֵּיתוֹ שֶׁיִּהְיֶה קוֹדֶשׁ לַה', הַכֹּהֵן יַעֲרִיךְ אֶת שׁוֹוְיוֹ לְפִי מַעֲלוֹתָיו וְחֶסְרוֹנוֹתָיו, כְּפִי שֶׁהַכֹּהֵן יַעֲרִיךְ כָּךְ יִהְיֶה מְחִירוֹ.
וְאִם הַמַּקְדִּישׁ עַצְמוֹ יִפְדֶּה אֶת בֵּיתוֹ, הוּא יוֹסִיף חֲמִישִׁית עַל מְחִיר שׁוֹוְיוֹ, וְיִהְיֶה שֶׁלּוֹ.
וְאִם אִישׁ יַקְדִּישׁ לַה' מִשְּׂדֵה אֲחֻזָּתוֹ, הַמְּחִיר יִקָּבַע לְפִי כַּמּוּת הַתְּבוּאָה – שֶׁטַח שֶׁזּוֹרְעִים בּוֹ חוֹמֶר שְׂעוֹרִים  יִפָּדֶה בַּחֲמִשִּׁים שֶׁקֶל כֶּסֶף .
אִם יַקְדִּישׁ אֶת שָׂדֵהוּ מִיַּד אַחֲרֵי שְׁנַת הַיּוֹבֵל, יִקָּבַע הַמְּחִיר הַזֶּה:
וְאִם יַקְדִּישׁ אֶת שָׂדֵהוּ אַחֲרֵי הַיּוֹבֵל הַכֹּהֵן יַפְחִית מֵהַמְּחִיר וִיחַשֵּׁב לוֹ אֶת הַכֶּסֶף רַק עַל פִּי מִסְפַּר הַשָּׁנִים שֶׁנִּשְׁאֲרוּ עַד שְׁנַת הַיּוֹבֵל.
וְאִם הַמַּקְדִּישׁ עַצְמוֹ יִפְדֶּה אֶת הַשָּׂדֶה, יוֹסִיף עָלָיו אֶת חֲמִישִׁית מְחִיר שׁוֹוְיוֹ, וְיִהְיֶה שֶׁלּוֹ.
וְאִם הוּא לֹא יִגְאַל אֶת הַשָּׂדֶה, אוֹ אִם הַהֶקְדֵּשׁ מָכַר אֶת הַשָּׂדֶה לְאִישׁ אַחֵר, אִי אֶפְשָׁר לִפְדּוֹתוֹ עוֹד.
וּכְשֶׁהַשָּׂדֶה תֵּצֵא בַּיּוֹבֵל הִיא תִּהְיֶה קוֹדֶשׁ לַה' כְּמוֹ שָׂדֶה שֶׁהֻקְדְּשָׁה עֲבוּר כֹּהֲנִים, הִיא תִּהְיֶה לַכֹּהֵן לַאֲחֻזָּה.
וְאִם יַקְדִּישׁ לַה' שָׂדֶה קְנוּיָה שֶׁאֵינֶנָּה מִשְּׂדֵה אֲחֻזָּתוֹ,
הַכֹּהֵן יְחַשֵּׁב לוֹ אֶת מְחִיר הַשִּׁמּוּשׁ בַּשָּׂדֶה עַד שְׁנַת הַיּוֹבֵל, וְהָאִישׁ יִתֵּן בַּיּוֹם הַהוּא אֶת הַמְּחִיר, שֶׁיִּהְיֶה קוֹדֶשׁ לַה'.
בִּשְׁנַת הַיּוֹבֵל הַשָּׂדֶה תַּחֲזוֹר לְזֶה שֶׁנִּקְנְתָה מִמֶּנּוּ – לְמִי שֶׁאֲחֻזַּת הָאָרֶץ שֶׁלּוֹ.
וְכָל הַהַעֲרָכוֹת יִהְיוּ לְפִי שֶׁקֶל הַקּוֹדֶשׁ – עֶשְׂרִים גֵּרָה יִהְיֶה מִשְׁקַל הַשֶּׁקֶל .
אֲבָל בְּכוֹר בְּהֵמָה שֶׁהוּא קוֹדֶשׁ לַה', בֵּין אִם שׁוֹר וּבֵין אִם גְּדִי אוֹ טָלֶה, אִישׁ לֹא יוּכַל לְהַקְדִּישׁ אוֹתוֹ, כִּי הוּא שֶׁל ה'.
וְאִם יַקְדִּישׁ בְּהֵמָה טְמֵאָה, יִפְדֶּה אוֹתָהּ בְּשׁוֹוְיָהּ וְיוֹסִיף עָלֶיהָ חֲמִישִׁית, וְאִם הַמַּקְדִּישׁ לֹא יִפְדֶּה אוֹתָהּ יִמְכְּרוּ אוֹתָהּ בְּשׁוֹוְיָהּ.
אֲבָל כָּל הֶקְדֵּשׁ עֲבוּר כֹּהֲנִים שֶׁאִישׁ יַפְרִישׁ לַה' מִכָּל הַמָּמוֹן שֶׁלּוֹ – מֵאָדָם וּבְהֵמָה וּמִשְּׂדֵה אֲחֻזָּתוֹ – לֹא יִמָּכֵר וְלֹא יִפָּדֶה, כָּל הֶקְדֵּשׁ עֲבוּר כֹּהֲנִים הוּא קוֹדֶשׁ קָדָשִׁים לַה'.
כָּל אָדָם שֶׁיֻּחְרָם לְמָוֶת לֹא יִפָּדֶה, אֶלָּא יוּמַת.
וְכָל מַעֲשֵׂר שֶׁיֻּפְרַשׁ מִגִּדּוּלֵי הָאָרֶץ – מִזֶּרַע הָאָרֶץ אוֹ מִפֵּרוֹת הָעֵץ, הוּא לַה' – קוֹדֶשׁ לַה'.
וְאִם אִישׁ יִפְדֶּה חֵלֶק מִמַּעַשְׂרוֹ, הוּא יוֹסִיף עָלָיו חֲמִישִׁית מִמְּחִירוֹ.
וְכָל מַעֲשֵׂר שֶׁל בָּקָר וְצֹאן – מִכָּל אֵלֶּה שֶׁיַּעַבְרוּ תַּחַת מַקֵּל הַסְּפִירָה – הָעֲשִׂירִי יִהְיֶה קוֹדֶשׁ לַה'.
לֹא יִבְדּוֹק לְהַבְחִין אִם הוּא טוֹב אוֹ רַע וְלֹא יַחֲלִיף אוֹתוֹ, וְאִם יַחֲלִיף אוֹתוֹ – הוּא וּפִדְיוֹנוֹ יִהְיוּ קוֹדֶשׁ וְאִי אֶפְשָׁר לִפְדּוֹת אוֹתָם.
אֵלֶּה הַמִּצְווֹת שֶׁה' צִוָּה אֶת מֹשֶׁה אֶל בְּנֵי יִשְׂרָאֵל בְּהַר סִינַי.
מקרא מבואר